สกู๊ป : รวบรวมความเห็นประชาพิจารณ์ แก้ กม.บัตรทอง
วันนี้คณะอนุกรรมการพิจารณาร่างพระราชบัญญัติหลักประกันสุขภาพแห่งชาติ ได้รวบความความเห็นการทำประชาพิจารณ์ในการแก้กฎหมายของบัตรทองเพื่อส่งต่อให้สาธารณสุขได้พิจารณาเรียบร้อยแล้ว โดยยืนยันว่าทุกความเห็นจะถูกรวบรวมทั้งหมด เพื่อนำมาพัฒนาร่างกฎหมายให้เกิดประโยชน์กับประชาชนมากที่สุดอย่างแน่นอน 

การยกระดับการให้บริการด้านสาธารณสุข คืออีกหนึ่งปัจจัยที่รัฐบาลกำลังเร่งทำอย่างเป็นระบบ โดยเฉพาะโครงการหลักประกันสุขภาพแห่งชาติ หรือ บัตรทอง ที่ดำเนินการมาแล้วถึง 15 ปี ผ่านการปรับปรุงพระราชบัญญัติหลักประกันสุขภาพแห่งชาติ พ.ศ.2545 ที่บังคับใช้มายาวนาน และจำเป็นต้องอุดช่องว่างที่เป็นปัญหาต่อการให้บริการด้านสาธารณสุขกับประชาชน

โดยขณะนี้คณะอนุกรรมการดำเนินงานประชาพิจารณ์ พิจารณาร่างพระราชบัญญัติหลักประกันสุขภาพแห่งชาติ  ได้รวบรวมความเห็นทั้งหมด ใน 14 ประเด็นที่แก้ไขเรียบร้อยแล้วและส่งต่อให้กับประธานดำเนินการ ได้แก่ การจ่ายเงินให้กับหน่วยงานหรือองค์กรที่ไม่มีสิทธิได้รับตามกฎหมาย   กรอบการใช้เงินของกองทุนฯ   การจ่ายเงินโดยตรงแก่บุคคล  การจ่ายเงินเหมาจ่ายรายหัว นิยามบริการสาธารณสุข  เงินช่วยเหลือเบื้องต้นแก่ผู้ให้บริการทุกสิทธิ  เงินช่วยเหลือเบื้องต้นแก่ผู้รับบริการและยกเลิกไล่เบี้ย  การจัดระบบหลักประกันสุขภาพให้ครอบคลุมทุกคนในไทย  การร่วมจ่ายค่าบริการ  การสนับสนุนเรื่องยา  สัดส่วนคณะกรรมการหลักประกันสุขภาพ  มีคณะกรรมการควบคุมคุณภาพ  การยกเลิกมาตรา 46 (2) ค่าใช้จ่ายรวม  ข้อเสนอแก้ไขเงินงบประมาณ  ซึ่งการแก้กฎหมายในครั้งนี้ ต้องการทำเพื่อให้กฎหมายมีความยืดหยุ่น และทำให้ระบบหลักประกันสุขภาพมีความยั่งยืนมากขึ้น

กระทรวงสาธารณสุขในฐานะผู้ร่วมรับผิดชอบหลัก ยืนยันว่าข้อมูลทั้งหมด จากการทำประชาพิจารณ์จะถูกรวบรวมและนำไปใช้กับการแก้ไขกฎหมายทั้งหมด พร้อมกับเปรียบเทียบข้อดีและข้อเสียอีกครั้ง ก่อนพิจารณาร่วมกันของคณะกรรมการแก้กฎหมาย คาดว่าจะแล้วเสร็จในเดือนกรกฎาคมนี้

ที่ผ่านมาจากการรับฟังประชาพิจารณ์ทั้ง 4 เวที ได้มีคนเข้าร่วมทั้งหมด 2,098 คน ซึ่งมีความเห็นทั้งหมด 1,622 ความเห็น และมีความเห็นที่ส่งมาทางเว็บไซต์ออนไลน์ 833 ความเห็น โดยความเห็นทั้งหมดได้ถูกคัดแยกเป็นหมวดหมู่ทั้ง 14 ประเด็น เพื่อให้ง่ายต่อการพิจารณาและตรงประเด็นที่ให้ความเห็นมากที่สุด  

จากนั้น คณะกรรมการจะใช้เวลาพิจารณาประมาณ 15 วัน และจะดำเนินการส่งให้กับรัฐมนตรีว่าการกระทรวงสาธารณสุขอีกครั้งเพื่อตรวจสอบความถูกต้อง และเข้าวาระของคณะรัฐมนตรีความเห็นจากนั้นจึงเขาสู่ขั้นตอนของการพิจารณาของสภานิติบัญญัติแห่งชาติ

การแก้ไขกฎหมายบัตรทองครั้งนี้ นอกจากจะเป็นไปเพื่อการบริหารงานที่ดีขึ้นแล้ว ก็เชื่อว่าจะพลิกโฉมระบบสาธารณสุขของไทยให้มีความเข็มแข็งและมีคุณภาพมากขึ้น ประชาชนสามารถได้รับการบริการที่ดีกว่าเดิม เพราะที่ผ่านมาต่างชาติได้ยกให้การบริการบัตรทองได้ เป็นระบบสุขภาพที่มีความเข็มแข็งและประชาชนได้ประโยชน์มากที่สุดแห่งหนึ่งของโลก